
Urriaren 2an eta 3an joko dute, La Plazuelaren eta Delaossaren aurretik

Kaparrak eta 48280 izango dira artista gonbidatuak 2026ko Vital Eguneko doako kontzertuetan 

• Kaparrak Aretxabaletako lagun koadrila batetik sortu zen eta runba maila berri batera daramate 
• 48280 euskal musikaren panoraman indartsu diharduen musika urbanoko taldea da    

Vitoria-Gasteiz, 2026ko uztailak 20.- Vital Egunak urriaren 2an eta 3an Gasteizko Foruen Plazan egingo diren doako kontzertuak zein talde gonbidatuk emango dituzten baieztatu du: Kaparrak eta 48280. Delaossa eta La Plazuela kartelburu diren artisten ikuskizunei begira motorrak berotzeko ardura izango dute. Talde horiek, La Ruina umorezko ikuskizunarekin batera, musikaren, kulturaren eta entretenimenduaren inguruko topagune handi bihurtuko dute Arabako hiriburuko erdigunea.

Vital Egunaren zortzigarren edizio hau hiru egunera luzatu da, eta lehen aldiz, publikoari irekitako doako musika hitzordu handi bi programatu ditu. Horrela, bere ezaugarri nagusietako bati leial zaion programazioa sendotuko du: lehen mailako kultura proposamenak herritar guztiei hurbiltzea, Vital Fundazioaren eskutik.

La Plazuelaren emanaldiaren aurretik, urriaren 2a den ostiraleko kontzertua Kaparrak taldearen emanaldiaren eskutik hasiko da. Aretxabaletan jaiotako runba banda 2019ko udan hasi zen eratzen, eta 2024an behin betiko forma hartu zuen. Herriko hamaika gaztek osatzen dute taldea, eta bere eragin nagusiak Los Delinqüentes, Eskorbuto eta Pirritx, Porrotx eta Marimototsen unibertsoan aurkitzen ditu. Konbinazio horrek estilo propioa, jai-girokoa eta ausarta ekarri du, runba rockarekin eta beste erritmo herrikoi batzuekin nahasten dituena. 

Bere lehen urratsak Los Delinqüentes taldearen abestien bertsioak eginez iritsi ziren. Formazio horrek inspiratu baitzuen proiektua, eta taldearen izenak berak ere erreferentzia egiten dio, Kaparrak, iruditeria "garrapateroari" eginiko keinua baita. Denboraren joanean, errepertorio originala eraikitzen joan dira, euskara eta gaztelania tartekatuz, eta hainbat kantu plazaratu dituzte, hala nola Bollikau, Gaupasa, Kandela, Loretxoa eta Galtzaile, baita Urtz (2025) eta Goreti (2026) albumak ere.  

Hazkundea meteorikoa izan du taldeak. Spotifyn hilean 90.000 entzule baino gehiago ditu, eta bere abesti ezagunenetan milioika erreprodukzio metatu ditu. Hala, Kaparrak euskal musikaren eszenan proiekzio handiena duen talde gorakorrenetakoa da. Ohikoak dira Euskadiko jai eta jaialdietan, eta Gasteizera iritsiko dira Foruen plaza runba, energia eta giro onaren ospakizun handi bihurtzeko asmoz. 

Larunbatean, hilak 3, Delaossa euskal raparen figura garrantzitsu eta ezagunenetakoaren artista gonbidatuak 48280 izango dira. Lekeition sortua, proiektu horrek musikarekiko zaletasuna eta taldean zerbait propioa sortzeko ideia batu ditu. Blesz, Karzu, Lil, Ox, Ruizma eta TxoronBeats ditu kide taldeak, eta parkeetan eta herriko hainbat koadrilarekin egindako topaketetan ditu sustraiak, han hasi baitziren giro berezia sortzen raparen eta musikaren bitartez. Euskarazko letra indartsuak, kaleko energia eta festa izpiritua uztartzen dituzte, beti benetako musika gozamena eskaini nahian. 

Gorantz doan euskal eszenan finkatu ondoren, Euskadiko areto, jaialdi eta jai herrikoietan erregulartasunez aritzen hasi dira. Sobran Dakiu gaiak, esaterako, euren proiekzioa handitzen eta azken urteetan hazkunde handiena izan duten euskarazko proposamen urbanoen artean kokatzen lagundu die. Gaur egun, 48280 taldea bere errepertorioa zabaltzen ari da, eta esperientzia hurbila eta zuzena finkatzen, bere publikoarekin konektatzen duena eta bere musika herrikoia eta moldakorra ahalik eta urrutien eramateko ametsaren atzetik doa.

